**СТАНОВИЩЕ**

за предложения за защита дисертационен труд за присъждане на

образователната и научна степен ДОКТОР

професионално направление 2.1 Филология (Литература на народите от Европа, Америка, Африка, Азия и Австралия)

научна специалност; Научна специалност: Американска литература

Тема на дисертационния труд: ***Игра на жанрове: животът и творчеството на американските писатели Ф. Скот Фицджералд и Ърнест Хемингуей в съвременната постмодерна литература***

Докторант: **МАРИЯ КРЪСТЕВА**

Автор на становището: **проф. дфн Клео Протохристова**, Пловдивски университет “Паисий Хилендарски”

С дисертационния си труд наМария Кръстева предлага изследване една извънредно продуктивна тенденция в съвременната литература – квазибиографични произведения, посветени на знаменити творци, т. нар. биофикции, при които в режим на свободно съчетаване на действително и фикционално се изграждат сюжети, непротиворечиво легитимиращи се едновременно и като исторически достоверни, и като продукт на творческо въображение. Наблюденията върху въпросната тенденция са насочени специално към литературното пренаписване на живота и творчеството на Ърнест Хемингуей и Ф. Скот Фицджералд, като измежду многобройните налични заглавия докторантката е избрала да се фокусира върху *Z: A Novel of Zelda Fitzgerald* от Терез ​​Ан Фaулър, *The Paris Wife* от Пола Маклeйн, *Hemingway’s Girl* от Ерика Робък, *Save me the Waltz* на Зелда Фицджералд и *Travels with Myself and Another* на Марта Гелхорн. Допълнителен фокус на изследването задава изборът ѝ да обследва жанровата игра, провеждана в съответните произведения, в контекста - от една страна - на постмодерната литература, като възможност за хибридно функциониране на текстовете едновременно като исторически и литературни, а от друга страна, вече по-скоро в услуга на родовите изследвания и феминизма, като „начин за подкопаване на установените йерархии и модели на поведение“, за да покаже разграждането на идеологическата конструкция за свят, доминиран от мъжете, валидна през първите десетилетия на двайсетия век, периода на утвърждаване на двамата знаменити писатели, за да „преобърне и демитологизира“ техните фигури. Темата има несъмнена актуалност, тъй като интересът към и производството на биофикции преживява небивал разцвет, при това с отчетлив приоритет на феминистичния ракурс, извеждащ в ролята на протагонисти жените, съпровождали в една или друга роля „великите мъже“, особено в случаите, когато самите тези жени са се изявявали като творци (например, произволно подбрани, „Танцьорката от Париж“ на Анабел Абс, посветена на дъщерята на Джемс Джойс Лучия, или „Музата на Виена“ на Каролине Бернард за Алма Малер).

Дисертацията е изградена стройно и логично След уводната глава, където ясно са заявени обектът и предметът на изследване, целите и конкретните задачи, които са поставени, както и изходната теза, е поместена теоретичната част, в която са очертани методологическите жалони с акцент върху жанрологията, постмодерното писане и най-вече върху възможността за прилагане на инструменти на постмодерната критика, като палимпсест, интертекстуалност, пародия, пастиш и т.н. към биофикциите. Интересно решение на докторантката е да използва термина „биосъхранение“ със заложената в него възможност за двояка интерпретация – като знак за жанровата хибридност и динамиката в текста на биофикциите, но също и в съответствие със съответния процес в биохимичните лаборатории, с помощта на който чрез специфичен подбор се осъществява формирането на конкретния тип постмодерна текстуалност. Като преход към практическата част на дисертацията е направен кратък преглед на биофикционални разкази, посветени на Хемингуей и Скот Фицджералд, след което се преминава към конкретния анализ на избраните произведения. Анализът е проведен в съответствие със заявената методологическа матрица, с вещина и похватност, и отвежда към изводи, които препотвърждават основните положения в изходната теза на дисертацията.

Редом с общите ми положителни впечатления от обсъжданата дисертация бих заявила и известни свои резерви спрямо отделни решения на докторантката. Те са продиктувани на първо място от наличието на съдържателен дисбаланс в труда, където иначе убедително разгърнатите теоретични глави се открояват като непомерно широк постамент за относително лаконичната втора част на изследването, в която са включени конкретните аналитични наблюдения. Лично за мен е необясним минимализмът при подбора на текстовете, които да бъдат подложени на анализ. Наличието на значителен брой произведения, които демонстрират тенденцията, предмет на изследване в дисертацията, фокусът основно върху два текста изглежда недокрай защитен. При това стесняване на обхвата е пропусната, например, безценната възможност, която предоставя за тезата на дисертацията, уместната и със сигурност допълнително просветляваща в този контекст съпоставка между коментирания в труда автобиографичен пътепис на третата съпруга на Хемингуей Марта Гелхорн *Travels with Myself and Another* и посветената на нея книга наPaula McLain  *Love and Ruin* (2018), авторка на основно проанализираната от Мария Кръстева *The Paris Wife*. Евентуалното включване на *Love and Ruin*  би набавило великолепна множествена оптика, тъй като дава възможност, от една страна, фигурата на Хемингуей да бъде видяна в несъвпадащите контексти на два от браковете му, от друга – да бъдат съпоставени несъвпадащи визии за един и същи биографичен контекст.

Склонна съм, също, да преценя като прекомерно цитирането в главите, посветени на аналитичните процедури. В ред случаи приведените текстови отрязъци имат просто информативен характер и лесно биха могли да бъдат функционално заместени от едно единствено обяснително изречение. Ще си позволя и вероятно педантичното настояване, че „мемоар“ е нещо съвършено различно от „мемоари“, независимо от актуалните практики, и на английски, и на български, които услужливо размиват несъвпадението. Препоръчвам приложената библиография да бъде въведена в съответствие с действително използваните източници.

Независимо от тези забележки, определящо остава убеждението ми, че представения за защита дисертационен труд на Мария Кръстева се доказва като самостоятелно, успешно и надеждно изследване на актуален литературоведски проблем, така че в заключение на вече приведените си констатации и оценки препотвърждавам своето положително становище за извършеното и постигнатото в него. С избора на темата, с методологическата си обезпеченост, с качеството на проведените анализи, както и със значимостта на изводите, обсъжданата докторска дисертация отговаря напълно на утвърдените изисквания. В съответствие с всичко това препоръчвам на Мария Кръстева да бъде присъдена образователната и научна степен „доктор” и убедено ще гласувам в подкрепа на това предложение.

05. 11. 2020 г.

проф. дфн Клео Протохристова